- Det har været en event med et internationalt snit. Med scenen, sceneshowet, selve arenaen, den gode stemning. Det fungerede og spillede bare max.

Martin Rosenbæk, der fra sit Højby-hjem driver verdens største hjemmeside om e-sport, HLTV.org, leverer anerkendende ord om finalen i computerspillet Counter-Strike, der i weekenden fyldte en udsolgt Sparekassen Fyn Arena med tusindvis af tilskuere.

Odense Kommune er hovedsponsor og investerer over tre år 10,5 millioner kroner i e-sportsturneringen, der ikke er set større i Danmark, og ifølge Rosenbæk slap Odense altså godt fra at tage over som finaleby efter metropoler som New York, Dallas og São Paulo.

- De folk, jeg fra HLTV.org har haft i arenaen, og som rejser rundt til turneringer i det meste af verden, har alle syntes, det var en god oplevelse. Det var ikke markant bedre, men lige så fint som andre steder. Og jeg kan se på Twitter, at folk er glade, og at stemningen har været god, fremhæver Martin Rosenbæk, der har omkring fem millioner brugere forbi sin hjemmeside hver måned for at læse om Counter-Strike.

Han synes især godt om, at Odense-arrangementet ikke kun rummede de 12 professionelle Counter-Strike-hold men også flere udenomsaktiviteter.

Som Expo-delen, hvor odenseanske it- og robotvirksomheder for eksempel viste udstyr frem og ledte efter potentielle medarbejdere, og LAN-turneringen, hvor børn og unge kunne købe billet til selv at spille computer mod hinanden.

- Det finder de ikke andre steder, og det er fedt at have noget at lave i pauserne. Men der måtte godt have været endnu flere boder og virksomheder i Expo, og LAN-delen kan blive endnu bedre og skal have en overhaling inden næste år, mener Martin Rosenbæk.

Og så kan Odenses restauranter, barer og butikker få mere ud af både Counter-Strike-spillerne og de knap 5000 tilskuere, der hver dag kiggede med i Sparekassen Fyn Arena, påpeger han.

- Jeg har mødt masser af mennesker fra arenaen i byen, men man kunne godt tage mange flere af folks penge. For eksempel ved at sørge for shuttlebusser og flere afterparties. Det kan blive bedre til næste år.

- Der har været alt det, der er need to have. Det næste, man så kan kigge på, er det, der er nice to have. Og byen og erhvervslivet skal selv tage et ansvar og involvere sig.